Орлуј, кликћи, орле бели!...
Алекса Шантић 

Орлуј, кликћи, орле бели,
    Светом сунцу води нас!
У те гледа народ цели,
Орлуј, кликћи, орле бели,
    Уз тебе је Бог и Спас!

С мора крви благородне
    Свој Србији сину сјај!
Наша поља, њиве плодне,
Реке, горе непроходне,
    Памте славни окршај!

Орле бели, прени, сини,
    Нове славе дај нам плод!
С Авале се плаве вини,
Ослободи, уједини,
    Мило Српство, мили род!

Шантићеве песме 1912.